Koto (musikkinstrument)

Koto (japansk: 筝) er et tradisjonelt japansk klimpreinstrument, en langsitar med 13-strenger. Strenginstrumentet kom til Japan fra Kina på 700-tallet, opprinnelig som del av hoffmusikken gagaku. Gjennom mange hundreår utviklet det seg en særegen musikktradisjon for instrumentet, kotomusikken (sokyoku 筝曲), uavhengig fra orkesteret gagaku. Den klassiske kotomusikken i dag går tilbake til 1600-tallet. Det fins også et stort utvalg nyskapende samtidsmusikk for koto i dag. Koto er i slekt med andre østasiatiske langsitarer, som den kinesiske guzheng, den koreanske kayagum/gayageum og den vietnamesiske langsitaren đan trành.

Instrumentet er laget av treet paulownia, og er utformet som en buet langsitar med 13 strenger som går over 13 flyttbare stoler. Ulike skalaer stemmes ved å flytte på stolene. Tradisjonelt klimpres strengene med fingerplektre på høyre tommel, pekefinger og langfinger. Halv- og heltoner over strengens tone og vibrato oppnås ved å presse strengen ned med venstre hånd, på venstre siden av stolen.

 Eksterne lenker 

 Johnson, H. (2004). The Koto: A Traditional Instrument in Contemporary Japan. Amsterdam: Hotei.
 Lande, Liv. (2007). "Innovating Musical Tradition in Japan: Negotiating Transmission, Identity, and Creativity in the Sawai Koto School". Ph.D. dissertation, University of California Los Angeles.


Kategori:Siterinstrumenter
Kategori:Japansk musikk